GABRIELLE
BERNSTEIN

SPIRITUÁLIS
és TRENDI

Utazás az önelfogadás
és a csodák felé

ÉDESVÍZ KIADÓ
BUDAPEST

A fordítás az alábbi kiadás alapján készült:

Gabrielle Bernstein / Spirit Junkie

Harmony Books, an imprintof the Crown Publishing Group,

a division of Random House, Inc., New York, USA, 2011

Fordította

Kovács Zsuzsa

Szerkesztette

Csémi Judit

Copyright © Gabrielle Bernstein, 2011

Foreword copyright © Marianne Williamson, 2011

Hungarian translation © Kovács Zsuzsa, 2022

Hungarian edition © Édesvíz Kft., 2022

Hungarian cover design © Édesvíz Kft., 2022

Original cover design: Sarah Horgan

Cover photo: Wendy Yalom

Text photographs courtesy of Sam Bassett

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Tipográfia NovaBook

Borítót készítette Goart Design Bt.

Elektronikus formátum
Békyné Kiss Adrien

ISBN 978-963-507-187-6 (epub)

ISBN 978-963-507-188-3 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Anyámnak.
Köszönöm, hogy a spirituális futótársam vagy.

Tartalom

Előszó

Bevezető

ELSŐ RÉSZ Félelemkitérő

1.  Egy apró, őrült eszme

2.  Szorongás és ásramok

3.  Valami különleges

4.  Segítségkérés

MÁSODIK RÉSZ A válasz

5. Mágikus megbocsátás

6.  A kapcsolatok feladatok

7.  A szent pillanat

8.  A hívásom elfogadása

HARMADIK RÉSZ A csoda

9.  A szellem lett a pasim

10.  A szeretet nyer

11.  Számíts a csodákra!

12.  Spirifüggő

Köszönetnyilvánítás

Előszó

Gabrielle Bernstein egyszerre tanító és mesemondó, aki a mindennapi tapasztalásai során felfedezett igazságokból mossa ki az aranyat, hogy aztán megajándékozhasson vele másokat. Évekkel ezelőtt rájött – ahogy egyszer én is felismertem –, hogy ha lenne egy erő, amely megváltoztathatná a zűrös életét, akkor muszáj lenne megosztania a történetét.

A Spirituális és trendi című könyv érthetően és szórakoztatóan tanítja meg, hogy miként lehet a spirituális elveket gyakorlati problémákra alkalmazni, és bemutatja, hogyan tette ezt Gabrielle maga. Őt láthatja az olvasó – a szerelemtől a karrieren át a mindennapi életet támogató megannyi kérdésig –, ahogy megbotlik, elesik, majd újra feláll. Aztán pedig azt, amint eljut arra a pontra, ahonnan már nem esik el többé. Végezetül pedig ráébredsz, hogy olyan sok mindent tanultál tőle, hogy elhiszed, te is képes vagy rá. Az ő csodája a te csodáddá is vált.

Gabrielle felidézte nekem az első találkozásunkat. Évekkel ezelőtt, miután az egyik előadásomat követően végigállta a sort, hogy beszélhessen velem és megkérdezze, hogyan alkalmaznám A csodák tanítása elveit az ő korosztályánál. Azt feleltem, hogy olvassa és tanulmányozza a Tanítást, majd kérdezze meg Istent, hogyan tudja megosztani mindezt a saját generációjával. Hiszek benne, hogy ez az ő feladata.

Igazam volt. És nagyon jól csinálta.

A könyv Gabrielle személyes történetét mutatja be, ugyanakkor mindannyiunkat útba igazít. Őszintesége, tettrekészsége és A csodák tanítása leckéivel szembeni valódi alázata ruházza fel a hiteles tanító elengedhetetlen erejével. Kívánom, hogy tanítása növekedjen, virágozzon és mélyüljön az évek során. Egyértelműen a legcsodálatosabb feladatok egyikét kapta: emberek sokaságának segít átlépni a saját pszichológiai és érzelmi sötétségükön egy olyan spirituális fény felé, amelyet ő maga is meglátott. A Spirituális és trendi a munkája folytatása. Hozzon áldást rá és minden olvasójára!

Marianne Williamson

1
Egy apró, őrült eszme

Minden gyenge gyökeret ki kell tépni, mert e gyökerek nem nyúlnak elég mélyre ahhoz, hogy éltessenek téged.

A CSODÁK TANÍTÁSA

Életem jelentős részében csalónak éreztem magam. Iszonyú erőkkel igyekeztem fenntartani a lazaság látszatát. Mindent megtettem annak érdekében, hogy felzárkózzak, beilleszkedjek és elfogadtassam magam. Egy bizonyos módon öltözködtem, adott tanulmányokat folytattam, különböző hobbikkal próbálkoztam. A középiskolában Martens bakancsot hordtam és flanelinget kötöttem a derekamra, s azzal próbáltam bevágódni, hogy a meccsek napján a suli gyeplabdacsapatának a szoknyáját viseltem. Minden erőmmel a beilleszkedésért küzdöttem, de semmi sem vált be. Soha nem éreztem magam úgy, mintha a csoport tagja lennék.

Ma már tudom, hogy minden küzdelmemet az értelem és valamiféle cél keresése hajtotta. Az önértékelés érzését kerestem a kapcsolataimban – a barátaimmal, a családommal és a szerelemben egyaránt. A kifelé mutatott személyiségem a csacsogó, fehér középosztálybeli zsidó lányt hozta, aki elvált hippi szülők gyerekeként nőtt fel a zöldövezetben. Arról azonban, hogy ki lehetek én valójában, fogalmam sem volt.

További nehezítésként ráadásul úgy éreztem, hogy a gondolataim totál nincsenek összhangban az átlag kamaszokéival. A kortársaimat mintha kielégítette volna, hogy a sportra, a legújabb filmsikerekre és a randizásra koncentrálnak. Az én gondolataimat más dolgok foglalkoztatták. Állandóan azon agyaltam, hogy miért éppen ez a személy vagyok ebben a testben és ebben a családban, ebben az időpillanatban. Az járt a fejemben, hogy Ennyi? Megszületünk, tanulunk, keresünk némi pénzt, horogra akadunk, gyerekeket szülünk, aztán meghalunk? Mindössze ennyiből állna az élet? Egzisztenciális válságban szenvedő kamasz lány voltam. A bennem fortyogó nyugtalanság arra késztetett, hogy megkérdőjelezzek mindent, amiben a neveltetésemből adódóan hittem.

A környező világ arra tanított, hogy egyenlőtlenségben, elkülönültségben és versengésben gondolkodjak, és hogy mindig másokhoz mérjem magam. Arra neveltek, hogy az igaz boldogság elérésének eszközeként értékeljem a pénzt, a szerelmet és a sikert. A világ arra tanított, hogy olyan archetípusokban higgyek, mint undok lányok, dögös srácok, gazdag apukák, szegény gyerekek, menő bandázások és egyedül ebédelő lúzerek. Hinnem kellett volna, hogy ez a világ valóságos, de valahol legbelül nem vettem be ezt egészen. Az elmémben harc dúlt a neveltetésemből adódó hitvilágom és egy mélyebben gyökerező megérzés között, hogy ennél többről van szó. A belső hangom azt kiáltotta: Ébredj, csajszi, van ennél jobb út!

A fogékony éveim alatt röpke találkozásokat éltem át azzal, amit kerestem: egy békés világgal amögött, amit látni tanítottak. Tizenhat éves koromban kezdődött. Ez a belső zűrzavar addigra annyira felerősödött, hogy a folyamatos szorongás állapotába kerültem. Nagyjából mindentől féltem. Rettegtem az egyedülléttől, attól, hogy meghízok, vagy hogy nem vagyok elég menő. Volt, amikor még okom sem volt rá – csak úgy majréztam. A szorongás miatt csodabogárnak éreztem magam. A fivérem és a barátaim olyan lazának tűntek, miközben én állandóan csak pánikoltam. Az én hippi anyám az általa legjobbnak vélt dologgal próbálta orvosolni ezt a szorongást: meditációval. Kétségbeesetten szerettem volna enyhíteni az örökös gondolatfolyamomon és kikecmeregni az elmémben létrehozott vészterhes világból, ezért éltem a felajánlásával, hogy megtanít meditálni. Amint ráálltam, hogy adok neki egy esélyt, anya meggyújtott egy füstölőt, és lenyomott egy meditációs párnára. Megtanított törökülésben, felfelé fordított tenyérrel elhelyezkedni, hogy vehessem a körülöttem lévő úgynevezett „energiát”. Ez messze kívül esett a komfortzónámon, de úgy szenvedtem, hogy bármit hajlandó lettem volna kipróbálni.

Már a meditációs gyakorlás korai szakaszában bebizonyosodott, hogy helyes volt a megérzésem. Tényleg volt jobb út! Rájöttem, hogy ha elég hosszú ideig ülök, az elmém ellágyul, és a szorongás eloszlik. Aztán egy délután ennél többet is megtudtam. A meditáció alatt egyszer csak azt éreztem, hogy eláraszt a békesség. A végtagjaim bizseregni kezdtek, és azt éreztem, hogy körülvesz a szeretet érzése. Életemben először otthon éreztem magam. Ez az élmény újból megerősítette bennem, hogy az intuícióm pontos volt. A boldogság jóval túlmutat a plázázáson, a televízión és a népszerűségen. Létezett egy nálam sokkal nagyobb energiaforrás, amelyhez, ha elég hosszan meditáltam, hozzáférhettem. Bár még mindig teljes zavar volt bennem a létezésemmel kapcsolatban, ez azért adott némi kapaszkodót. Reményt adott, hogy valóban létezhet egy jobbfajta világfelfogás.

Ezt az élményt a középiskolai kortásaimmal sajnos nem tudtam megosztani. Nem igazán mehettem be azzal a suliba, hogy „Képzeljétek csak, tegnap este meditáltam, és a testemet elárasztotta egy szeretetteljes energia. Szupercsúcs volt”. Teljesen kizárt, hogy hittek volna nekem. Ők azt vallották, hogy az van, amit látsz. Számomra úgy tűnt, hogy ők az elkülönülés, a félelem, a versengés és a végzős bál világában hittek. Ha meséltem volna az egzisztencialista filozófiámról az ismerőseimnek, száműzetés várt volna rám. Már így is eléggé fura voltam.

Ezért inkább a félelmet választottam. Hátat fordítottam a bennem forrongó szeretet és derű érzésének, és azon az úton indultam el, ahol a legkisebb ellenállást éreztem. Lekanyarodtam a félelem felé, és megfeledkeztem a szeretettel való találkozásomról. Úgy döntöttem, hogy a tömeggel tartok, és azt a meggyőződést választottam, hogy az élet nehéz. Ahogy teltek az évek és „belenőttem” ebbe a gondolkodásmódba, az életemre kivetített képletre összpontosítottam. Láttam magam XY barátnőjeként, színművészeti főiskolásként, fiatal előadóként, a pletykarovatban megemlített partiarcként és olyan valakiként, akire érdemes ráguglizni. Másoknál jobbnak festettem le magam, mélyen belül azonban mindenkinél kevesebbnek éreztem magam. A külső szemlélő számára úgy tűntem, mint aki sikeresen létrehozott magának egy „menő” életet. Az elmém hátsó fertályából szóló halk hangot azonban nem tudtam kizárni; folyton arra emlékeztetett, hogy van egy jobb út.

Ennek ellenére bujkáltam előle. Tagadtam a létezését. Úgy döntöttem, hogy hagyom, hogy a félelem ragadja meg a kormányt, és térkép nélkül navigálja az életemet. Ez a döntés rettentő félelmetes zsákutcákba vezetett, melyek közt szerepelt számos függőség – a drogfüggőséget sem hagytam ki – és több egészségtelen, drámáktól terhelt kapcsolat. Szerencsére elégszer tévedtem el ahhoz, hogy átadjam magam annak a belső hangnak, odafigyeljek rá, és térképet ragadjak magamhoz. Ez a térkép A csodák tanítása volt, és ez vezetett haza.

A térkép most is itt van a farzsebemben, és izgatottan várom, hogy veled is megoszthassam! Tudom, hogy biztosan nagyon vársz valamiféle vezetőre. Talán éppen egy szakításon mész keresztül, próbálsz megbirkózni azzal, hogy elveszítetted az állásodat, vagy talán gyászolsz. Lehet, hogy valamilyen függőségből próbálsz kigyógyulni, gyűlölöd a testedet, vagy – hozzám hasonlóan – egyfajta egzisztenciális válságot élsz meg. Akármi legyen is az, tudom, hogy nem könnyű, és hogy így vagy úgy, a félelem vezeti a műsort. Nézz szembe a ténnyel: a könyvesbolt önsegítő polcai előtt kötöttél ki, igaz? De ez teljesen rendben van. Az vezetett el hozzám, hogy hajlandó vagy javítani az életeden. Teljesen normális az, ahol éppen tartasz. A legtöbben eljutunk ide előbb-utóbb. Ennek az az oka, hogy korábban, az életünk során, a legtöbben elszakadtunk a szeretettől, és a félelmet választottuk helyette. Talán vannak röpke sugallataink és igaz pillanataink. Érezzük a szeretetet egy-egy dalszövegben vagy képben, vagy egy melegszívű ölelést követően. Érzékeljük a szeretetet, csak éppen nem hiszünk benne. A hitet a félelemnek tartogatjuk. Végső soron azonban mindnyájunkban ott szól az a halk hang, és valami jobbra vágyakozik. A benned lévő hang vezetett el ehhez a könyvhöz. Valahogyan, valamilyen módon a belső szeretethangod a félelemnél hangosabban szólt hozzád, és azt mondta, hogy Talán van egy jobb út. És te meghallottad.

Szép volt! Büszke vagyok rád. A lehető legjobb dolgot tetted, hogy eljuss idáig. Úgyhogy akkor kezdjünk is bele! Azért vagyok itt, hogy utat mutassak egy teljesen új világlátás felé. Amint már említettem, A csodák tanítása lesz a térképünk. A legtöbb térképhez hasonlóan a Tanítást sem feltétlenül könnyű egyből megérteni. Ezért elengedhetetlen a folyamatos nyitottság. Tudom, hogy ez a New Age-es cucc egy kissé furi lehet neked, de kitartás! Csak annyit kérek, hogy maradj nyitott a felvetéseimre. Lehet, hogy bizonyos pontokon egyáltalán nem értesz majd egyet azzal, amit tanítok. Sőt, ebben eléggé biztos vagyok. A könyv tanításainak nagy része ellentmond a beléd plántált meggyőződésnek. De ezzel nincs semmi baj. Éppen hogy új elképzelésekre van szükséged. A régi utak nyilvánvalóan nem jöttek be. Azért vagyok itt, hogy megtanítsam neked: az életnek nem kell nehéznek lennie, neked nem kell egyedül érezned magad, és születésednél fogva megilletnek a csodák. Tehát engedd meg magadnak, hogy másképpen lásd a dolgokat, és akkor eljutsz majd a vágyott boldogsághoz és életörömhöz. Tudom, hogy ez elég merész kijelentés, de azonnal be is bizonyítom neked. Amint a Tanításban áll: „Megvan a módja, hogyan élj a látszólagos valóságossága ellenére sem létező világban. A külsőd nem változik meg, bár gyakrabban mosolyogsz majd. Tekinteted felderül, pillantásod megnyugszik”. Elég szuperül hangzik, igaz? Hát, az is!

Ebben a fejezetben azzal indulunk el az úton, hogy megismerjük a Tanítás alapelveit, ahol a félelmet illúzióként, az érzékelésben bekövetkezett változást pedig csodaként azonosítjuk. A könyv nagy részében a Tanítás nyelvezetét fogom követni, néhány ponton azonban gabbysítom majd az anyagot. Azzal kezdem, hogy emlékeztetlek arra a lelkiállapotra, amellyel megszülettél, és amelyre „szeretetként” utalok majd. Visszaviszlek majd az időben abba a békességbe, amelyet valaha, ártatlan gyerekként ismertél. Aztán bemutatom a fő okokat, amelyek miatt már nem abban a kerékvágásban haladsz. Rávezetlek, hogy ami a Tanításban áll, az az egyik fő oka annak, hogy belesüppedünk a boldogtalanságba – ami, ha leegyszerűsítem, a belső örömállapotunktól való elszakadás. A fejezet végén egy gyakorlatot találsz majd, aminek a segítségével azonosíthatod a saját elmédben létrehozott negatív gondolatmintákat. A minták átalakításához vezető első lépés az, hogy leltárba vesszük őket. Az utazásunk a „szeretettel” kezdődik. Mi lehetne jobb kiindulópont ennél?

Szeretetben születünk

A szeretetet, amelyről ebben a könyvben szó lesz, nem szabad összetéveszteni a szerelemmel. A Tanítás meghatározása szerint a szeretet „a béke és az öröm helyes elmeállapotban megélt érzelme”. Ez nem az a fajta szeretet, amelyet egyes embereknek megajánlunk, míg másoktól megtagadjuk – ez a szeretet mindent és mindenkit megtestesít. A szeretet állapotában mindenkit egyenlőnek látunk, és mindig nyugodtak vagyunk. Ez az állapot mentes a félelemtől, és a megbízhatóság jellemzi.

Mindnyájan a szeretettől indulunk. Amikor megszületünk, csak a szeretetet ismerjük. Be van kapcsolva az ÉN-ünk! (Ha nem olvastad a legutóbbi, Édesítsd meg az életed! című könyvemet, hadd fordítsam le neked gyorsan: az ÉN a belső vezetőd, azaz az intuíció, az ihlet és a szeretet hangja. A könyvben egymás szinonimáiként használom a szeretet, a szellem és az ÉN kifejezéseket.) A gondolataink ráhangolódnak a szeretetre, és a lelkünkben béke honol. Szerető elménk hiszi, hogy minden ember egyenlő, és hogy valami nálunk túlmutató, nagyobb dologhoz tartozunk. Hisszük, hogy támogatnak minket, és mindennel mindenütt összekapcsolódunk. Hisszük, hogy csak a szeretet valóságos. Hiszünk a csodákban.

Amikor először találkoztam ezzel a leckével a Tanításban, nem volt könnyű visszaemlékeznem egy olyan időszakra a múltamban, amikor teljes mértékben a szeretet vezette a műsort. Már kisgyerekként is szorongó és nyugtalan voltam, és úgy éreztem, mintha valami nem lenne rendben. Amikor a meditációs gyakorlataim kezdeti szakaszában átéltem azt a röpke találkozást a szeretettel, biztosan tudtam, hogy a szeretet jelenlétének állandósága hiányzott az életemből. Abban a meditáció alatti tovaszálló pillanatban éreztem, és ez valóságos volt. Bár akkor még nem tudtam megragadni és meghatározni, az emlékébe bele tudtam kapaszkodni, hogy egyfajta derűre tehessek szert.

Egy apró, őrült eszme

Tehát szeretetbe születünk bele, majd igen hamar megismerkedünk a félelemmel. Elkezdjük felszedni a körülöttünk lévő félelmet, és a szeretet megtagadására nevelnek minket. Egyetlen apró, őrült eszme eltérítheti a szeretetteljes beállítottságunkat, és – amint az a Tanításban áll – „elfelejtünk nevetni”. Ez az apró, őrült eszme akár már csecsemőkorban is felbukkanhat. Lehet, hogy anya szorongott, vagy esetleg apa sokat kiabált. Ártatlan kisbabaként szedegetjük össze a félelmet a külvilágból. Mindössze egyetlen apró, őrült eszme kell ahhoz, hogy a félelem felé vegyük az irányt. Az olyan gondolatok, mint „nem vagyok elég okos”, vagy „apa elment, mert nem szeret”, vagy „nem vagyok elég csinos”, leválaszthatnak a szeretetről. Abban a pillanatban, hogy komolyan vesszük ezt az apró, őrült eszmét, foglyul ejt egy rémálom, és elfelejtünk felébredni.

Egyetlen félelmet sulykoló gondolat miatt elveszítjük a szeretetet, és ezáltal elkülönülünk az ÉN-ünktől. Ezt nevezi a Tanítás „elkülönítésnek”, melyet alapvetően „a feledés mellett szóló döntésként” határoz meg. Úgy döntünk, megfeledkezünk arról, hogy valójában ugyanolyan szeretetreméltók és értékesek vagyunk, mint mindenki és minden más. Ehelyett azt választjuk, hogy a félelemben hiszünk, és minden módon elkülönültként tekintünk magunkra. Bizonyos esetekben azt hisszük, hogy jobbak vagyunk másoknál és különlegesek vagyunk, míg máskor azt, hogy nem vagyunk elég jók, és kevesebbet érünk. Ez a gondolkodás romboló és nem jótékony hatású: gyorsan a semmibe vezet.

Az apró, őrült eszme, amely teljesen magával ragadta az ÉN-emet, nyolcéves koromban érkezett meg, és egy országos televízióreklámot tett le az asztalra. Ez óriási dolog volt, és nem azért, mert büszke voltam a szereplésemre vagy mert izgatott voltam, hogy benne leszek a tévében, hanem mert ez volt az első alkalom, amire vissza tudok emlékezni, hogy az apám észrevett engem. Nem mintha az apám rossz ember vagy rossz szülő lett volna, csak éppen nem emlékszem, hogy kiskoromban jelentősebb kapcsolatom lett volna vele. Aztán amint rákaptam, hogy milyen magamon érezni a figyelmét, olyan lett ez, mint valami drog, amivel nem tudtam betelni. Ettől a pillanattól kezdve egyre többet és többet akartam. Szeretetfüggővé váltam.

Bár akkor nem vettem észre, ez az élmény elkezdte átprogramozni az elmémet. Arra tanított, hogy a külső siker egyenlő „apa szeretetével”, és hogy az ő figyelme nélkül nem vagyok elég jó. Ezért aztán megtettem bármit, hogy észrevegyen. Ekkor tértem le a félelem felé. Ez az apró, őrült eszme lett az eredendő problémám, és egy rongyosra használt érzelmi alaprajzot terített elém, hogy e szerint építkezzek az életem következő húsz évében. Elveszítettem a szeretetbe vetett hitemet, és helyette a félelmet követtem.

Az ego

Amikor megismerjük az apró, őrült eszmét, két választásunk van. Amint a Tanítás mondja, „Nem lehetsz hűséges egyszerre két gazdához, akik egymásnak ellentmondó dolgokat kérnek tőled”. Ezért muszáj választanunk az apró, őrült eszme és a velünk született, eredendő szeretet között. A legtöbbször a félelmet választjuk. Ez a választás egy másfajta gondolkodásba tereli az elménket, amelyet a Tanítás „egónak” nevez. (Ezt ne téveszd össze a pszichológiában használatos egóval.) Egy pillanat alatt leválunk a szeretetről, és hagyjuk, hogy az ego vegye át az irányítást. Az ego olyan lesz az elménkben, mint egy zsarnok. Az a célja, hogy véget vessen a szeretet diadalának, és egy sötét, magányos utca csapdájába csal minket azzal, hogy elhiteti velünk, hogy eltávolodtunk attól a szeretetteljes beállítottságtól, amellyel megszülettünk. Az ego képtelen megmaradni a szeretetteljes elme fényében, ezért bármit megtesz a fény kizárása érdekében. Az egóra utalva, a Tanításban ez áll: „Ha az egóra hallgatsz, ha az ego által mutatott látványt választod, aprónak, sérülékenynek és ijedtnek látod magad. Megtapasztalod a kiábrándultságot, a kétségbeesést, értéktelennek érzed magad, eláraszt a mulandóság és a valótlanság érzése”. A Tanításnak ebből a leckéjéből megértettem a saját, mélyen gyökeredző szorongásomat és azt a meggyőződésemet, hogy nem vagyok elég jó. Az én szeretetteljes elmémet az ego tartotta fogva.

Az ego egyetlen célja meggyőzni minket arról, hogy a szeretet nem valóságos, hogy higgyünk a világ félelmetességében. Az ego mindig azért turbózza fel a játszmát, hogy nagy erővel tudjon lehúzni minket.

A Tanítás ezt mondja: „az ego… egyszerre zavarodott és zavaros”. Hogy a sötétben tartson minket, leválaszt a szeretetről. Azzal bír rá minket a szeretet megtagadására, hogy elhisszük, hogy problémáink vannak a testalkatunkkal, a kapcsolatainkkal, a karrierünkkel, az alacsony önbecsülésünkkel és így tovább. Tizenévesen döntöttem el, hogy hűen követem az egót. A megszállottja voltam annak, hogy mit gondolnak rólam mások, kivel barátkozom, és hogyan nézek ki. A felbukkanó gondolataimat az ilyen kérdésekkel kapcsolatos szorongás emésztette fel. A gyerekkoromtól kezdve a húszas éveim végéig nem tudok felidézni olyan időszakot, amikor az elmémben ne lett volna ott a félelem.

Ráadásul megszállottan foglalkoztatott a menő lánybandák népszerűsége és az, hogy velük összehasonlítva én mennyire nem voltam trendi. Azt választottam, hogy saját magamat teljesen különbözőnek láttam, a lányokat pedig magamhoz képest jobbnak. Az ego győz meg minket arról, hogy jobbak vagy rosszabbak vagyunk a minket körülvevő embereknél. Az ego illúziója győz meg arról, hogy ilyeneket higgyünk: „nem vagyok elég jó ahhoz az iskolához”, vagy „pasi nélkül nem vagyok teljes”, vagy „sokkal népszerűbb vagyok annál a lánynál”. Valahol mélyen tudjuk, hogy ezek a gondolatok tévesek, ennek ellenére mégis hiszünk bennük.

Az ego illúziói támadásokra sarkallnak mások és önmagunk ellen, hogy még tovább tartsanak minket a sötétben. Engem, mivel erősen úgy éreztem, hogy a kortársaim félreértenek és nincs velük kapcsolatom, arról győzött meg az egóm, hogy velük van a gond: „Nem értenek meg engem. Nyilván mind seggfejek”. Az egóm mindenki mást hibáztatott, amitől én magam váltam áldozattá. Az ego szeret áldozatot csinálni belőlünk.

GABRIELLE BERNSTEIN
TOVÁBBI KÖNYVEI

SZUPERVONZÁS

267 oldal
Keresd a weboldalunkon
e-könyv formátumban is!
www.edesviz.hu

Gabrielle Bernstein – Az univerzum mindenben támogat című New York Times bestseller szerzője – ebben az új könyvében összefoglalja és megtanítja neked a legfontosabb manifesztációs módszereket, melyek elvezethetnek egy olyan élethez, amiről álmodni sem mertél.

A Szupervonzás segítségével megtanulod, hogyan teremtheted meg az Univerzummal együtt álmaid életét. Elfogadod majd, hogy az élet áramlik, a vonzás vidám dolog, és hogy igazából nem is kell annyira keményen dolgoznod ahhoz, hogy megkapd, amit szeretnél. A legfontosabb, hogy jól érezd magad! Ha jól érzed magad, az öröm jelenléte sugárzik rólad, és ez mindenkire jó hatással lesz.

ÍTÉLKEZÉS NÉLKÜL

220 oldal
Keresd a weboldalunkon
e-könyv formátumban!
www.edesviz.hu

Gabrielle Bernstein régóta vizsgálja magában az ítélkezés mechanizmusát, keresi gyökereit, összefüggéseit. Megfigyelte, hogy ahányszor pálcát tör valaki felett, erőtlenebbnek, elszigeteltebbnek érzi magát. Szerinte az ítélkezés együtt jár a félelemből eredő támadással, mi több, valójában védekezésből, bűntudatból táplálkozik. Ugye milyen jó érzés lenne mindezeket magad mögött tudni? Szabadítsd ki magad a negatív gondolatok spiráljából, most minden segítséget megkapsz hozzá az egyik legelismertebb szakembertől!

AZ UNIVERZUM MINDENBEN TÁMOGAT

199 oldal
Keresd a weboldalunkon
e-könyv formátumban is!
www.edesviz.hu

Hogyan érezzük magunkat biztonságban, és bízzunk az életben, bármi történik is?

A The New York Times bestsellerszerzőnek és nemzetközi tanítónak, Gabrielle Bernsteinnek sikerült. Ezt az egyensúlyi állapotot önmaga átadása és az átszellemülés spirituális ösvénye mentén érte el. Az elénk tárt történetek és egyetemes tanulságok megadják a keretet az akadályok elengedéséhez, melyek blokkolják a mindannyiunk által vágyott boldogságot és biztonságot. A könyvben található gyakorlatok segítenek elhagyni a kontrollkényszert, hogy végre megnyugodhassunk a bizonyosság és a szabadság könnyed érzésében – és ne csak hajszoljuk, hanem valóban megéljük az életet.

Használd az Univerzum energiáinak áramlását arra, hogy erőre kapj, hogy szinkronba kerülj és támogatást találj, ha elveszett vagy, hogy biztonságra lelj, szemben a bizonytalansággal. Az írónő fontos életvezetési titkokat fed fel előttünk, hogy felszabadítsa azt a megnyugtató meggyőződésünket, hogy az Univerzum figyel ránk és minden törekvésünkben támogat, csak rá kell tudni hangolódnunk.

MINDENNAPI CSODÁK

269 oldal
Keresd a weboldalunkon
e-könyv formátumban is!
www.edesviz.hu

„A bakancslistád valósággá válik, és az életed a legvadabb álmaidnál is izgalmasabb lesz.”

Gabrielle Bernstein New York Times bestsellerszerző száznyolc pillanatok alatt elvégezhető, hatékony technikáinak gyakorlásával olyan módszereket sajátíthatsz el, amelyek segítenek megszabadulni mindentől, ami megakadályozza, hogy hozzáférj belső energiáidhoz.

A kiválasztott módszerek – hatékony spirituális elvek, meditációk, tudatosságnövelő gyakorlatok, légzéstechnikák, imák – különlegessége, hogy gyorsan képesek megszabadítani a stressztől és a félelemtől, amikor csak szükséged van rá, akkor is, ha csak egy szabad perced van.

TÖRTÉNHETNEK CSODÁK

252 oldal
Keresd a weboldalunkon
e-könyv formátumban is!
www.edesviz.hu

Gabrielle Bernstein hisz abban, hogy gondolkodásunk és tetteink egyszerű, következetes megváltoztatása csodálatossá varázsolja egész életünket.

Inspiráló „útikönyve” segít elengedni félelmeinket, és olyan hozzáállást kialakítani, amelynek köszönhetően a hála, a megbocsátás és a szeretet akadálytalanul áramlik keresztül rajtunk.

A könyv egy hathetes programot ad a kezedbe. Minden héten más-más területre összpontosít: a félelmek felismerésére, önmagad szeretetére, testedre és étkezési szokásaidra, emberi kapcsolataidra, pénzügyi helyzetedre és a mások szolgálatában végzett tevékenységeidre.

Minden gyakorlat apró változásokat hoz létre benned. Ezek a változások a csodák. Minél több csodával találkozol, annál csodálatosabb lesz az életed. Az apró, finom változtatások végül egész életed átalakulását eredményezik.

Készen állsz? Engedd hát be életedbe a csodákat!

ÉDESÍTSD MEG AZ ÉLETED!

226 oldal
Keresd a weboldalunkon
e-könyv formátumban!
www.edesviz.hu

Sokan árulnak „boldogságot” manapság, az Édesítsd meg az életed! című önátalakító öröm-könyvében azonban Gabrielle Bernstein előadó és életvezetési tréner megmutatja, hogyan teheted egyenesen az életmódoddá a boldogságot azáltal, hogy megismered az ÉN-edet – a saját Belső Vezetődet.

Harmincnapos ÉN-egyenletében Gabrielle megtanítja eltörölni a negatív gondolatmintákat, és megmutatja, hogyan érhetsz el személyes változást pozitív megerősítésekkel, testmozgással és vizualizációs meditációkkal. Az ÉN-egyenlet szépsége az, hogy az élet végtelen számú területén bevetheted a pozitív változás elérése érdekében.

Készülj fel rá, hogy amint belépsz az ÉN-eddel való kapcsolódást elősegítő „áramlás” állapotába, megváltozik az életed. Elengeded a negativitást, és a boldogságot választod helyette!

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen